nergal - Lángoló Gitárok
Címkék » nergal
2018.09.22. 09:27 – Nihil_AK
Jó hírünk van. Adam "Kisbótos" Darski, a Behemoth frontembere ádáz módon dolgozik a bő egy éve emlegetett piaci rések betömködésén. A célcsoportot ezúttal azok a rajongók jelentik, akik kutyát tartanak. Az állatok a barátaink, azok az állatok meg, akik kedvencüket is zenekari merchandise termékekkel szeretnék etetni, még inkább. Mostantól kapható - persze limitált kiadásban - a Behemoth-féle kutyaeledel, melynek falatkái kereszt - vagy fordított kereszt, nézőpont kérdése - alakúra lettek préselve, és garantáltan ízletes, tápláló csemege lesz az igazi antikeresztyén metálosok kedvenceinek. Videó a hajtás után.
metál hír behemoth merch nergal
2018.02.01. 11:31 – Nihil_AK
Ha már nem csak mi poénkodunk azzal, hogy külön alrovatot kellene létrehozni a Tool időtlen idők óta készülő új lemeze körüli ízetlenkedésekre, akkor talán lehet alapja a dolognak. Persze nem pattannánk fel ismét ennyire lelkesen erre a vesszőparipára, ha nem lenne friss hírünk a témában. Most azonban nem a zenekar valamelyik tagja nyilatkozott arról, hogy készül a lemez: három mértékadó szakmabeli, név szerint a behemothos Nergal, Morgan Ågren, a Casualties of Cool és a Fredrik Thordendal's Special Defects dobosa, valamint Paul Demaio, az Entertain the Beast gitárosa, egyben az Aristides Guitars képviselője egyszerre látogatta meg a stúdióban a fiúkat, és postolt közvetlenül ezután közösségi médiafelületre bejegyzést erről. Nevezettek úgy nyilatkoztak, hogy a stúdiópróbán öt vagy hat új dalt hallottak instrumentális formában, tehát itt a bizonyíték, hogy tényleg dolgozik a zenekar. Ahogy a rabbi mondta a kólaautomatának: "Ügyes, nagyon ügyes!" Felhívnánk még a figyelmet Danny Carey dobos kitűnő Genesis-pólójára is, örömmel látjuk, hogy vannak még olyan zenészek, akik büszkék arra, hogy ismerik minden idők egyik legjobb albumát.
rock hír tool új lemez nergal stúdiómunka folyamatban morgan agren paul demaio stúdiólátogatás
2017.01.16. 11:05 – dankógábor
Így játszik amerikai countryt a lengyel black metal zenész
Kiadásra kész Nergal Me And The Man nevű projektje. Annyira, hogy március 24-én meg is jelenik Songs of Love and Death címmel az első lemez. Ebben a Behemoth frontembere sötét tónusú countryt játszik, szóval nem kezd el hirtelen vidámkodni a nagyon sátánista black metal után. Az alábbi klip aláfestő zenéje is olyan, mintha a késői korszakos Johnny Cash zenéjére Nick Cave énekelne rá. A videót Olga Czyzykiewicz rendezte, és egy csomó meztelenség van benne, lévén egy sztriptízbárban játszódik. Meg persze nem ezen van a hangsúly, ez csak egy eszköz a mondanivaló alátámasztására, ahogy a Behemoth véres pucér klipjeinél is lenni szokott.
folk hír country black metal behemoth nergal